Hoekom Vygotsky nooit die antwoord gegee het nie | oolfant.com: tuisskool in Afrikaans
Home » Kyk so na die webinaar oor taalwerk » Artikels » Hoe en wat moet kinders leer » Hoekom Vygotsky nooit die antwoord gegee het nie
Hoekom Vygotsky nooit die antwoord gegee het nie
Hoe leer kinders? Wat is die rol van die ouer of die onderwyser? Dis vrae waarmee ŉ briljante Russiese onderwyskundige ook geworstel het. Sy naam was Lev Vygotsky. In hierdie artikel kry veral drie idees van Vygotsky aandag. Sy insig dat die Een wat Meer Weet nooit die antwoord moet gee nie, maar steierwerk moet verskaf, is goud werd vir tuisskolers.
1. Vygotsky se Sone van proksimale ontwikkeling (SPO)
Ontwikkeling en leer vind plaas omdat jy gekonfronteer word met ŉ probleem wat jy net-net nie kan baasraak nie. As die probleem te moeilik is, raak jy gefrustreerd. Is hy te maklik, raak jy verveeld. Die een deel is waar die leerder “ek kan” sê; die ander deel is waar hy of sy “ek kan nie” sê.
Die leerprobleme waarmee jy kinders dus konfronteer, moet in hierdie SPO wees, nie te maklik of te moeilik nie, maar net mooi reg.
Baie belangrik: elke leerder het vir elke leersituasie sy of haar eie sone van proksimale ontwikkel. En dis die dilemma van skole.
2. Vygotsky se EMW
Die probleme waarmee jy kinders in die leersituasie konfronteer, moet hulle met die hulp van die ouer of ŉ onderwyser kan oplos. Vygotsky het hierdie fasiliteerder die Een Wat Meer Weet of EMW genoem. Veral van belang vir ons tuisskolers is dat die EMW ook ŉ ander kind, soos ŉ boetie of ŉ sussie, kan wees. Die EMW is bloot iemand wat reeds die spesifieke probleem bemeester het.
3. Wat is steierwerk en hoekom is dit so belangrik?
Die EMW help die leerder die heel beste steierwerk te verskaf. Dit beteken die EMW gee nie vir die leerder dadelik die antwoorde nie, maar gee leidrade of wenke, sodat die leerder self die probleem kan oplos.
Daar is ŉ baie oulike video op YouTube waar ŉ ma haar seuntjie van ses baie mooi met goeie steierwerk help om ŉ probleem op te los.
Ek stel voor jy gaan kyk eers gou die video. As jy terugkom, sal ek vir jou uitwys presies waar en hoe sy steierwerk verskaf het.
Kom ons ontleed nou die video aan die hand van Vygotsky se idees
Die groot voordeel van tuisskool in die hierdie model
As tuisskolers het ons die wonderlike voorreg dat ons presies in ons kinders se Sone van Proksimale Ontwikkeling kan werk. Vergeet daarom van die storie dat ŉ gemiddelde kind van ŉ spesifieke ouderdom al op ŉ sekere vlak behoort te wees. Dis taal wat nodig is as jy met ŉ klas van 30 of 40 kinders sit. As tuisskoolouer kan jy jou kind ontmoet PRESIES daar waar hy of sy is.
Die groot gevaar vir tuisskool in hierdie model
Die fout wat baie tuisskoolouers maak (en ek sluit myself hierby in) is dat ons te gou en te maklik vir ons kinders die antwoord van die probleem wil gee. Ons wil hulle so graag leer. Maar om ons kinders te help om self te leer, moet ons hulle toelaat om eers ŉ bietjie te sukkel en te stoei met ŉ probleem.
Ons taak is om die steierwerk te verskaf, maniere om dit vir die kind makliker te maak om te leer. Maar hy of sy leer net regtig as hulle self die probleem oplos.
Die doel van onderwys dat jy jou kinders bemagtig om hulleself bevoeg en bekwaam te maak.
Ek hoop hierdie artikel en video gee jou meer insig en inspirasie hoe om tuisskool beter aan te pak.
Iets meer oor Lev Vygotsky:
Hy is in 1896 in wat vandag as Bela-Rus bekend is, gebore, die sesde van agt kinders. Sy laerskoolonderrig ontvang hy tuis deur ŉ tutor. Hy vaar baie goed in die hoërskool en gaan studeer daarna in Moskou. In 1934 sterf hy op 37-jarige-leeftyd aan tering. Die verspreiding van sy werk word na sy dood deur Stalin verbied. Maar sy vrou en dogters bewaar sy geskrifte sorgvuldig, en na die dood van Stalin, ontdek die Weste Vygotsky se wonderlike werk.
Wil jy meer inligting hê oor hoe om tuisonderwys suksesvol aan te pak?
Klik dan op die prentjie hieronder en vind meer uit oor hierdie oulike aanlyn kursus. Daar is 21 dae se lesse beskikbaar, maar jy doen dit absoluut teen jou eie pas. Jy kan ook weer en weer na die lesse kyk.